ລາວ ແລະ ໄທຈະສືບຕໍ່ຮວມມືກັນທຳການພິສູດສັນຊາດຂອງ ແຮງງານລາວຢູ່ໄທ ແລະປ້ອງກັນການຄ້າມະນຸດຂ້າມຊາດ
ລາວ ແລະ ໄທຈະສືບຕໍ່ຮວມມືກັນດຳເນີນການພິສູດສັນຊາດຂອງແຮງງານລາວ ຢູ່ໄທ ເພື່ອປ້ອງກັນການຄ້າມະນຸຸດຂ້າມຊາດ
ທາງການລາວແລະ ໄທ ຍັງຄົງບໍ່ສາ ມາດພິສູດສັນຊາດຂອງບັນດາແຮງງານ ລາວທີ່ຈົດທະບຽນທຳງານຢູ່ໃນໄທຢ່າງ ຖືກຕ້ອງໄດ້ທັງໝົດໃນຂະນະທີ່ທາງການໄທນັ້ນ ກໍໄດ້ກຳນົດໃຫ້ແຮງງານ ລາວທຸກຄົນ ຕ້ອງແຈ້ງຈົດທະບຽນອີກຄັ້ງໃໝ່ ພາຍໃນທ້າຍເດືອນນີ້ຊຶ່ງກໍຈະເປັນໂອກາດສຸດທ້າຍຂອງການແຈ້ງຈົດ ທະບຽນເພື່ອຂໍອານຸຍາດທຳງານຢູ່ໃນໄທ ແລ້ວ ທ່ານ ໄພທຸນແກ້ວທອງ ລັດຖະມົນຕີວ່າການກະຊວງແຮງງານຂອງໄທ ໄດ້ຖະແຫລງຢືນ ຢັນວ່າ ບັນດາແຮງງານຈາກລາວ,ພະມ້າ ແລະ ກຳປູເຈຍ ທຸກຄົນ ທີ່ທຳງານຢູ່ໃນປະເທດໄທ ຈະຕ້ອງແຈ້ງຈົດທະບຽນເພື່ອຂໍອະນຸຍາດທຳງານຢ່າງຖືກຕ້ອງຢູ່ໃນປະເທດໄທຕໍ່ໄປພາຍໃນວັນທີ 31 ກໍລະກົດນີ້ເປັນຢ່າງຊ້າ ຖ້າຫາກວ່າ ກາຍກຳນົດການດັ່ງກ່າວແລ້ວນັ້ນ ກໍຈະເຮັດໃຫ້ແຮງງານຈາກທັງສາມປະເທດດັ່ງກ່າວບໍ່ມີສິດທີ່ຈະທຳງານຢູ່ໃນປະເທດໄທໄດ້ອີກຕໍ່ໄປ ແລະ ກໍຈະຖືກສົ່ງກັບຄືນໄປປະເທດທີ່ເປັນພູມລຳເນົາໃນທັນທີເມື່ອຖືກທາງການໄທຈັບກຸມຕົວໄດ້ ໃນປະຈຸບັນນີ້ທາງການກະຊວງແຮງງານຂອງໄທປະເມີນວ່າ ມີແຮງງານລາວ, ພະມ້າ ແລະ ກຳປູເຈຍ ຈຳນວນລວມກັນຫລາຍກວ່າ ສອງລ້ານຄົນ ທີ່ທຳງານຢູ່ໃນປະເທດໄທ ທັງທີ່ຜິດກົດ ໝາຍແລະ ຖືກຕ້ອງຕາມກົດໝາຍ ຊຶ່ງການເປີດໂອກາດໃຫ້ແຮງງານຈາກລາວ, ພະມ້າ ແລະ ກຳປູເຈຍຕ້ອງຈົດແຈ້ງທະບຽນດັ່ງກ່າວນີ້ກໍຖືວ່າເປັນມາດຕະການສ່ວນໜຶ່ງ ທີ່ຈະຮັບປະກັນໃຫ້ກັບການຄຸ້ມຄອງສິດທິແລະ ສະຫວັດດີການດ້ານຕ່າງໆ ຕາມກົດໝາຍຢ່າງຄົບຖ້ວນ ກັບທັງຍັງຈະເປັນການຮັບປະກັນດ້ວຍວ່າແຮງງານເຫລົ່ານີ້ ຈະບໍ່ຕົກໄປເປັນເຍື່ອຂອງການຂະບວນຄ້າມະນຸດ ຂ້າມຊາດຢູ່ໃນໄທອີກດ້ວຍ ນອກຈາກນີ້ເພື່ອເປັນການປະຕິບັດຕາມ ຂໍ້ຕົກລົງວ່າດ້ວຍການພັດທະນາການຈ້າງງານ ທີ່ທາງການໄທໄດ້ລົງນາມຮ່ວມກັນກັບທາງການລາວ,ພະມ້າ ແລະ ກຳປູເຈຍ ນັບຕັ້ງແຕ່ປີ 2003 ເປັນຕົ້ນມາແລ້ວນັ້ນ ກໍຍັງໄດ້ເປັນຜົນເຮັດໃຫ້ທາງການ ໄທຕ້ອງຮ່ວມມືກັບທາງການລາວ, ພະມ້າ ແລະ ກຳປູເຈຍ ດຳເນີນການພິສູດສັນຊາດຂອງແຮງງານລວມໄປເຖິງ ການອອກໜັງສືເດີນທາງ ຫລື ພາດສພອດ ໃຫ້ກັບແຮງງານທຸກຄົນທີ່ເປັນພົນລະເມືອງຂອງລາວ,ພະມ້າ ແລະ ກຳປູເຈຍ ອີກດ້ວຍ ສຳລັບແຮງງານລາວທີ່ແຈ້ງຈົດທະບຽນທຳງານຢູ່ໃນໄທຢ່າງຖືກຕ້ອງຕາມກົດໝາຍຊຶ່ງມີຈຳນວນເກືອບ 80 000 ຄົນ ໃນປະຈຸບັນ ກໍປາກົດວ່າ ໄດ້ຜ່ານການພິສູດສັນຊາດລາວແລ້ວຈຳນວນ 50 000 ກວ່າ ຄົນ ແລະ ເຖິງແມ່ນວ່າ ຈະຍັງຄົງເຫລືອແຮງງານລາວອີກຫລາຍກວ່າ20 000 ຄົນ ທີ່ຍັງບໍ່ໄດ້ຜ່ານການພິສູດສັນຊາດກໍຕາມ ຫາກແຕ່ທາງການລາວ ແລະໄທ ກໍໄດ້ຕົກລົງທີ່ຈະຮ່ວມມືກັນດຳເນີນການດັ່ງກ່າວຕໍ່ໄປ ລວມທັງຍັງຈະຮ່ວມມືກັນປ້ອງກັນແລະ ປາບປາມການ ຄ້າມະນຸດຂ້າມຊາດອີກດ້ວຍ ແຕ່ຢ່າງໃດກໍຕາມສຳລັບທາງດ້ານ ອົງກອນຄຸ້ມຄອງແຮງງານຕ່າງດ້າວ ຈາກ ລາວ, ພະ ມ້າ ແລະ ກຳປູເຈຍໃນປະເທດໄທ ຊຶ່ງເປັນອົງການທີ່ບໍ່ຂຶ້ນກັບລັດຖະບານໃນໄທນັ້ນ ກໍໄດ້ ປະເມີນວ່າມີແຮງງານ ລາວ, ພະມ້າ ແລະ ກຳປູເຈຍຢູ່ໃນໄທຫລາຍກວ່າ 4ລ້ານຄົນໃນປັດ ຈຸບັນນີ້ ໂດຍໃນຈຳນວນດັ່ງກ່າວກໍປາກົດວ່າ ໄດ້ແຈ້ງຈົດທະບຽນທຳງານຢ່າງຖືກຕ້ອງພຽງແຕ່700 000 ກວ່າຄົນ ເທົ່ານັ້ນ ຊຶ່ງກໍໝາຍຄວາມວ່າ ຍັງເຫລືອອີກຫລາຍກວ່າ 3ລ້ານຄົນທີ່ເປັນແຮງງານລັກລອບທຳງານໂດຍຜິດກົດໝາຍ ແລະ ກໍມີຄວາມສ່ຽງຢ່າງສູງທີ່ຈະຕ້ອງຕົກໄປເປັນເຫຍື່ອຂອງຂະບວນການຄ້າມະນຸດຂ້າມຊາດຢູ່ໃນປະເທດໄທ ສຳລັບໃນສ່ວນຂອງແຮງງານລາວນັ້ນອົງການຄຸ້ມຄອງແຮງງານດັ່ງກ່າວ ກໍໄດ້ປະມານການວ່າ ມີຢູ່ຫລາຍກວ່າ 4ແສນຄົນແລະ ກໍມີແນວໂນ້ມ ທີ່ຈະເພີ້ມຫລາຍຂຶ້ນນັບມື້ ເນື່ອງຈາກວ່າຢູ່ໃນປະເທດລາວມີຕຳແຫນ່ງງານຮອງຮັບ ບໍ່ພຽງພໍກັບທັງຍັງ ມີ ຄ່າຈ້າງຕ່ຳຫລາຍເມື່ອທຽບໃສ່ກັບລະ ດັບຄ່າຄອງຊີບຢູ່ໃນລາວທີ່ເພີ້ມສູງຂຶ້ນ ຢ່າງຕໍ່ເນື່ອງ ເພາະສະນັ້ນ ຈຶ່ງເຮັດໃຫ້ແຮງງານ ລາວ ໄດ້ພາກັນຫລັ່ງໄຫລມາລັກລອບທຳງານ ຢູ່ໃນໄທເພີ້ມຫລາຍຂຶ້ນນັບມື້,ໂດຍມີບັນດາ ນາຍໜ້າຄ້າແຮງງານ ທັງທີ່ຢູ່ໃນລາວ ແລະ ໄທ ຄອຍຮັບ ແລະ ສົ່ງ ລວມໄປເຖິງການຈັດຫາງານໃຫ້ທຳເພື່ອແລກປ່ຽນກັບຄ່ານາຍໜ້າ ໃນ ອັດຕາ 5 000ບາດ ຕໍ່ແຮງງານລາວໜຶ່ງຄົນນັ້ນເອງ